stanford-oval/wikipedia huggingface dataset:
טורינו
תולדות העיר > העידן המודרני

במאה ה-19, לאחר שלטון קצר של נפוליאון, חתרה העיר לקראת איחוד איטליה והקמת הרפובליקה האיטלקית. בשנת 1815, עם חתימת הסכמי וינה, צורפו מחוזות פיימונטה, ליגוריה וג'נובה לממלכה החדשה. בתקופה זו החל האדריכל פיליפו יוברה (Filippo Juvarra) לתכנן מחדש את העיר כבירתה של ממלכה אירופאית. אותה עת מנתה אוכלוסיית העיר 90,000 תושבים.
מנהרת פרג'וס (Fre'jus Tunnel)), המקשרת בין איטליה לצרפת, נפתחה והפכה את טורינו לצומת תחבורה חשוב. בעיר התגוררו כבר 250,000 תושבים. באותה תקופה הוקמו המוזיאון המצרי, מולה אנטונליאנה שהיה לסימלה של העיר, כנסיית גרנד מדרה וכיכר ויטוריו ונטו.
בשנת 1861 הייתה טורינו לבירת איטליה המאוחדת ושמשה בתפקיד זה עד שנת 1864 כאשר פירנצה ירשה את מקומה. טורינו הגיבה לירידת חשיבותה הפוליטית בעליית חשיבותה התעשייתית. בשנת 1899 הוקמה חברת המכוניות פיאט (ראשי תיבות Fabbrica Italiana Automobili Torino – מפעל איטלקי למכוניות טורינו), ובשנת 1906 נוסדה בעיר חברת מכוניות נוספת בשם לנצ'יה (Lancia). בעיר נערכו שתי תערוכות בין-לאומיות לאומנות מודרנית, בשנים 1902 ו-1911 וכך המשיכה לבסס את מעמדה התרבותי.
בשנת 1943, במשך הכיבוש הגרמני של העיר, פרץ בעיר גל המוני של שביתות במפעלי תעשייה אשר הביא לתגובות שרשרת בצפון איטליה, ונתן את האות להתגברות ההתנגדות האנטי-פשיסטית. על כך זכתה העיר לאות הוקרה. כמרכז תעשייתי רב חשיבות, הייתה טורינו יעד להפצצות רבות של מטוסי בנות הברית, הפצצות שגרמו לנטישה של קרוב למחצית מתושבי העיר. ההפצצה הקשה ביותר הייתה ב-13 ביולי 1943, כשמטוסי חיל האוויר המלכותי הטילו 762 טון פצצות על העיר. מההפצצה נהרגו 792 נפש. במשך כל המלחמה נהרגו 2,069 נפש כתוצאה מהפצצות בנות הברית.
אחרי מלחמת העולם השנייה חל גידול מזורז בבניה ובתיעוש העיר, בין השאר בשל תעשיית המכוניות. גלי הגירה גדולים הגיעו לעיר, בעיקר מדרום איטליה, עד שראש העיר טען כי האוכלוסייה מדרום איטליה בעירו קטנה רק מזו שבנאפולי ופלרמו.
בשנת 1960 הגיעה אוכלוסיית העיר למיליון תושבים, ובשנת 1975 לשיאה בכל הזמנים 1.5 מיליון תושבים. בשנת 1980 החל משבר תעשייתי, אוכלוסיית העיר פחתה ובמקביל גדלה אוכלוסיית המטרופולין. בשנת 2005 נאמדה אוכלוסיית העיר ב-902,255 תושבים, ירידה של 40% תוך שלושים שנה.
העיר אירחה את משחקי אולימפיאדת החורף ה-20 בין בתאריכים 10–26 בפברואר 2006. לסמל האולמפידה נבחרה צללית של המולה אנטונליאנה.
בחודש מאי 2022 אירחה העיר את אירוויזיון 2022.
גאוגרפיה, כלכלה ותחבורה > גאוגרפיה ואקלים

טורינו שוכנת בצפון מערב איטליה. מצפון וממערב היא מוקפת בהרי האלפים ובדרום בגבעות מונפרטו (Monferrato). ארבעה נהרות חוצים את העיר – הפו, שני יובליו דורה ריפריה (Dora Riparia) וסטורה די לנצו (Stura di Lanzo), וכן נהר הסנגונה (Sangone).
אקלים העיר טורינו שונה מהאקלים השורר ביתר חלקי איטליה. לטורינו אקלים יבשתי, בעוד שברוב איטליה האקלים הוא ים תיכוני. בשל כך החורף בעיר קר ויבש ובקיץ קר בגבעות המקיפות אותה וחם במרכזה. בחודשי הסתיו והחורף רווחת תופעת ערפל האופייני לכל עמק הפו המערבי.
גאוגרפיה, כלכלה ותחבורה > כלכלה

כיום טורינו היא המרכז התעשייתי הגדול באיטליה. ההנהלה הראשית של פיאט ממוקמת בעיר, והיא משמשת כמרכזה העסקי של חברת לינגוטו (Lingotto) שבעבר ייצרה מכוניות, וכיום היא קונצרן הכולל מרכז ועידות, אולם קונצרטים, גלריה לאומנות, מרכז קניות ובית מלון.
חברות נוספות הפועלות בטורינו הן לוואצה (Lavazza) למכונות קפה ומוצריו, מרטיני אנד רוסי (Martini & Rossi) למשקאות חריפים, קאפה (Kappa) לביגוד וקפארל (Caffarel) ופררו (Ferrero) לשוקולד. גם לתעשיית החלל יש ייצוג בעיר – חברת אלניה (Alenia) מייצרת תחנות לחלל, ופרויקט החלל האירופאי הבא, "אריאנה 5" (Ariane 5), מנוהל מטורינו. בעיר הוקמו חברות גדולות נוספות כמו חברת התקשורת טלקום איטליה (Telecom Italia), הטלוויזיה האיטלקית הרָאי (RAI) ותעשיית הקולנוע. חלק ממטות חברות אלה עזבו את טורינו.
גאוגרפיה, כלכלה ותחבורה > תשתית התחבורה

בעקבות אולימפיאדת החורף שאירחה העיר בשנת 2006 מבוצעים בעיר פרויקטים לשיפור התשתית התחבורתית.
ה"ספִינָה" (Spina), הכוללת הכפלת מספר מסילות הברזל העוברות את העיר. בעבר נבנו מסילות הברזל בתעלות שנחצבו בעיר, ואילו היום הן עוברות במסלולים תת-קרקעיים הבנויים מתחת לשדרות החשובות של העיר.
בניית רכבת תחתית, המטרוטורינו (Metrotorino), המבוססת על שיטת VAL. השלב הראשון של הפרויקט הסתיים לקראת אולימפיאדת החורף בשנת 2006. והמסלול המרכזי, מתחת לרחובה הראשי של העיר, נפתח ופועל משנת 2008. המימון למיזם ציבורי, ומבוצע רק לאחר סיום פרויקטים דומים ברומא ובמילאנו. בטורינו חל עיכוב בעבודות הבניה מפני שפרנסי העיר סברו כי לא יהיה צורך בחידושים אלה בעיר.
גאוגרפיה, כלכלה ותחבורה > מולדת השוקולטה והגריסיני

טורינו נחשבת למולדת השוקולד המוצק. בסוף המאה ה-18, "דורט" (Doret) הצליחה לייצר מכונה מהפכנית אשר אפשרה ייצור שוקולד מוצק לעומת משקה השוקולד. במקביל, יצרני השוקולד של טורינו מייצרים שוקולטה מיוחדת המכונה (Gianduja) כשם מחזה של "קומדיה דל'ארטה". בכל שנה נערך בעיר פסטיבל שוקולד במשך שבועיים. משתתפים בו יצרני שוקולד מפיימונטה ומותגים בין-לאומיים מפורסמים כמו "לינד ושפרינגלי" (Lindt & Sprüngli). בפסטיבל שנערך במרץ 2007, השתתפו 900,000 צופים. בסיכומו של הפסטיבל התברר כי נמכרו 52,000 ק"ג שוקולד, 10,000 כוסות של שוקולד חם ו-800 ק"ג גלידה. תוכנית הפסטיבל כללה בין השאר הדגמות של בישול של כל מיני סוגי בצקים, דגים ובשרים עם שוקולד נמס או מוצק. סדנה מיוחדת התקיימה לבישולי שוקולד לילדים, ליציקת שוקולד ועריכת דפי שוקולד.
טורינו היא גם ערש הגריסיני (Grissini Torinesi) אשר הופיע לראשונה במאה ה-14. גריסיני הוא מאפה לחם יבש ופריך דומה לעיפרון בגודלו ובצורתו, והמוגש כמתאבן. הגריסיני התפשט לכל רחבי איטליה וכיום הוא תוספת מקובלת במסעדות ובפיצריות.
יהדות טורינו

היהודים הראשונים הגיעו למחוז פיימונטה במאה ה-14 מצרפת ומספרד. הם זכו לאוטונומיה מהדוכס לבית סבויה. הקהילה היהודית עברה תקופות קשות בין השנים 1553–1580. בשנת 1679 רוכזו 763 יהודי טורינו בגטו הגדול (Ghetto Grande) בין הרחובות : Maria Vittoria,Bogino,Principe Amedeo,San Francesco da Paola. בשנים 1737–1794 גדלה הקהילה ב-1,300 תושבים והוקם גטו חדש (Ghetto Nuovo) בין הרחובות vie S.Francesco, Des Ambois e piazza Carlina.
בעידן איחוד איטליה, בשנת 1884, נחנך בטורינו בית כנסת בדומה לבתי הכנסת שהוקמו ברומא ובפירנצה. בין האישים המפורסמים מקרב יהודי טורינו היו הסופר פרימו לוי ופרשן המקרא אליה שמואל הרטום. בקהילה בית ספר יסודי וחטיבת ביניים המונים 160 תלמידים, בית כנסת גדול הפתוח בחגים ולידו בית כנסת רגיל לימות חול, בית אבות וספרייה גדולה בנושאים יהודיים באיטלקית ובעברית.
כ-400 מיהודי טורינו נשלחו למחנות הריכוז בשנת הכיבוש הגרמני 1943–1944. אחרים נטלו חלק מכובד בלחימה נגד הכובש הגרמני.
ייחודה ואתריה של העיר

להלן רשימת האתרים החשובים של העיר:
האתר המפורסם של העיר הוא המולה אנטונליאנה אשר בניתו החלה בשנת 1863 והיום הוא משמש למוזיאון הלאומי של הקולנוע ומקום תצפית על העיר וסביבותיה.
מגדל פלטין מהווה את אחד השרידים השמורים ביותר בצפון איטליה מהתקופה הרומאית.
כנסיית יוחנן המטביל ובה "תכריכי טורינו", אשר לפי האמונה היו תכריכי ישו.
המוזיאון המצרי הכולל את האוסף הגדול ביותר של עתיקות ממצרים אחרי מוזיאון קהיר.
אתרי המעונות המלכותיים של בית סבויה.
ביניהם :
הארמון המלכותי של בית סבויה (Palazzo Reale) – ארמון מלוכה מהמאה ה-17, נבנה עבור "קריסטיאן מריה" מלכת צרפת.
שורה ארוכה של ארמונות ובהם Palazzo Chiablese, the Royal Armoury, the Royal Library, Palazzo Madama Palazzo Carignano, Villa della Regina, and the Valentino Castle.
הקומפלקס של מושב מלכי סבויה והערים סביבו Rivoli, Moncalieri, Venaria, Agliè, Racconigi, Stupinigi, Pollenzo and Govone, הוכרזו בשנת 1997 כאתרי מורשת של אונסק"ו.
העיר שימשה אתר צילום של הסרטים הג'וב האיטלקי (1969) (The Italian Job) ו"אדום עמוק" (Deep Red)‏ 1975 של הבמאי האיטלקי "דריו ארגנטו (Dario Argento).
רחוב רומא – נחשב לאחד הרחובות הראשיים במרכז העיר העתיקה של טורינו.
טורינו נבחרה לארח את תחרות הזמר של האירוויזיון לשנת 2022.
גלריה > מבנים ופסלים

מגדלי פלטין
הפארק הארכאולוגי
חזית ארמון קאריג'אנו
בזיליקת סופרגה על הגבעה שממזרח לעיר
פסל פרשי איטליה.
פסל אמנואלה פיליברטו דוכס אאוסטה, עם אנשי הצבא.
פסל המסמל את נהר ה-פו (PO).
תצלום לילה של כנסיית גראן מאדרה די דיו טורינו, המוקדשת למריה אם ישוע הנוצרי.
מגדל מולה אנטונליאנה, מואר לקראת ערב.
תחנת הרכבת פורטה נובה בטורינו.
השלט בראש ארמון קרינאנו (CARGNANO), המציין שכאן נולד המלך ויטוריו אמנואלה השני.
מראה ליילי של ארמון מדאמה.
גלריה > אולימפיאדת טורינו

אבוקות האולימפיאדה
טקס הפתיחה
כיכר קרלו פליצ'ה עם סמל האולימפיאדה
האצטדיון האולימפי בלילה
גלריה > ערים תאומות

טורינו כרתה ברית ערים תאומות עם הערים הבאות:
ישראל חיפה, ישראל
ארגנטינה קורדובה, ארגנטינה
ארצות הברית דטרויט, ארצות הברית
ארצות הברית סולט לייק סיטי, ארצות הברית
בלגיה לייז', בלגיה
ברזיל קמפו גרנדה, ברזיל
גואטמלה קצאלטנאנגו, גואטמלה
גרמניה קלן, גרמניה
הולנד רוטרדאם, הולנד
יפן נגויה, יפן
לוקסמבורג אש-צור-אלצאטה, לוקסמבורג
הרפובליקה העממית של סין שן-יאנג, הרפובליקה העממית של סין
סקוטלנד גלאזגו, סקוטלנד
צרפת ליל, צרפת
צרפת שאמברי, צרפת
רוסיה וולגוגרד, רוסיה
רומניה בקאו, רומניה
ראו גם

אולימפיאדת טורינו (2006)
מולה אנטונליאנה
תכריכי טורינו
נמל התעופה טורינו-קזלה
הערות שוליים

↑  מקור: Demo-Geodemo. - Mappe, Popolazione, Statistiche Demografiche dell'ISTAT, demo.istat.it
↑  וכולל קבוצות רומנים, מרוקאים, פרואנים, אלבנים וסינים (לפי מספרם מהרבים אל המעטים).
↑  לדוגמה Via Garibaldi, הקרדו (Cardo) היה ברחובות: Via S.Tommaso, Via Porta Platina‏
↑  שבט ממוצא גרמני סקנדינבי
↑  שבט גרמני ממוצא שוודי
↑  שבטים מגרמניה המערבית וצרפת
↑  המנהרה, הנקראת גם מנהרת מונט צ'אניס (Mont Cenis) משמשת למעבר רכבות מצרפת (Modane) לאיטליה (Bardonecchia) והיא עוברת תחת פסגות Pointe du Fréjus (2932 m) ו-Col de Fréjus (2542 m
↑  l'ex-sindaco "Diego Novelli" dichiarò che Torino fu per popolazione la terza città "meridionale" d'Italia אחרי Napoli e Palermo
↑  דורית מזרחי, טורינו נבחרה לארח את אירוויזיון 2022, כאן11, 8.10.2021
| טורינו |
| --- | --- | --- |
| אתרים | מולה אנטונליאנה • המעונות המלכותיים של בית סבויה • ארמון מדאמה • הארמון המלכותי של טורינו • הר הקפוצ'יני • פארק ולנטינו |  |
| ספורט | אולימפיאדת טורינו (2006) • יובנטוס • טורינו (כדורגל) • אצטדיון אליאנץ • סטאדיו דלה אלפי |  |
| שונות | יהדות טורינו • בית סבויה • תכריכי טורינו • פיאט |  |
| מחוז פיימונטה |
| --- | --- | --- |
| בירת המחוז | טורינו |  |
| ניב מקומי | פיימונטית |  |
| נפות | אלסנדריה • אסטי • ביאלה • ורבנו-קוזיו-אוסולה  • ורצ'ילי • טורינו • נוברה • קונאו |  |
| ערים | איווריאה • אלסנדריה  • אסטי • ביאלה • ורצ'לי • מונדובי • סאלוצו • קארמניולה • קונאו • קזאלה מונפראטו • קראסקו |  |
| אתרים יהודיים | יהדות פיימונטה • יהדות אסטי • יהדות קזאלה מונפראטו |  |
| אתרי טבע | נהר טנרו • נהר בורמידה • נהר צ'רבו • אגם אורטה |  |
| --- | --- |
בקרת זהויות :  NLI: 987007561812305171  PLWABN: 9812478203305606  BNE: XX453061  BnF: cb11865663p (data)  GND: 4061245-4  ICCU: CFIV062484  ISNI: 0000 0001 2170 3379  LCCN: n79054009  MusicBrainz: 8522a441-2c8b-46fd-8dd6-fd5bbecb38fa  NARA: 10044702  NDL: 00711385  NKC: ge137817  RERO: 02-A000162995  SUDOC: 168026481  VcBA: 497/6384  VIAF: 140645170   WorldCat (עם VIAF): 140645170 
צילום לוויין של טורינו וסביבתה
טורינו והאלפים ברקע
קונצרן לינגוטו
זמני הנסיעה מטורינו לערים נבחרות באירופה. בכתום גבול 10 השעות
בית הכנסת בטורינו
ה"מולה אנטונליאנה" – מבט מהגנים המלכותיים
ארמון בקומפקס בית סבויה
טורינו בלילה
ריצ'רד גרנל

ריצ'רד גרנל (באנגלית: Richard Grenell; נולד ב-18 בספטמבר 1966) הוא דיפלומט אמריקאי, שכיהן כשגריר ארצות הברית בגרמניה וכממלא מקום ראש המודיעין הלאומי.
ביוגרפיה

גרנל בעל תואר ראשון בממשל ומינהל ציבורי מאוניברסיטת אוונג'ל במיזורי ובעל תואר שני במינהל ציבורי מאוניברסיטת הרווארד.
גרנל שימש דוברם של מושל ניו יורק ג'ורג' פטאקי, ראש עיריית סן דייגו סוזן גולדינג, וחברי בית הנבחרים של ארצות הברית מארק סנפורד ודייב קמפ.
ב-2001 מונה על ידי הנשיא ג'ורג' ווקר בוש לדובר שגריר ארצות הברית באו"ם וכיהן בתפקיד עד 2008 תחת ארבעה שגרירים. כמו כן שימש החל מ-2004 כנציג מחליף מטעם ארצות הברית במועצת הביטחון של האו"ם. ב-2009 הקים את חברת "Capitol Media Partners" בפועלת בלוס אנג'לס ובוושינגטון די. סי. בתחום של אסטרטגיה תקשורתית, ייעוץ פוליטי ויחסי ציבור. כמו כן שימש כפרשן בפוקס ניוז. במהלך הבחירות לנשיאות ארצות הברית 2012 שימש גרנל לתקופת מה דובר לענייני מדיניות חוץ וביטחון לאומי של מועמד המפלגה הרפובליקנית מיט רומני. במאי 2018 החל לכהן שגריר ארצות הברית בגרמניה תחת נשיאותו של דונלד טראמפ. כשגריר התעמת עם הממשל הגרמני על רקע מחלוקות עם מדיניותו של טראמפ באשר להסכם הגרעין עם איראן, צינור הגז נורד סטרים, תמיכה במשטרים שמרניים וימניים באירופה, וקשרים עם גורמי ימין בגרמניה. ב-2019 מונה בנוסף גם לשליח נשיאותי מיוחד לשיחות השלום בין סרביה לקוסובו, שהולידו את הסכם סרביה-קוסובו.
בפברואר 2020 מונה על ידי טראמפ לראש המודיעין הלאומי בפועל, לאחר שקודמו ג'וזף מגווייר פוטר. הוא שימש בתפקיד עד מאי 2020.
בדצמבר 2024 מונה על ידי הנשיא הנבחר של ארצות הברית דונלד טראמפ לשליחו למשימות מיוחדות.
גרנל הוא הומוסקסואל וחי עם בן זוגו. הוא פעיל למען זכויות להט"ב, חתם על מסמך תמיכה כידיד בית המשפט בנישואים של בני-זוג מאותו המין שהוגש לבית המשפט העליון של ארצות הברית, ועומד בראש המאמץ של ממשל טראמפ לסיום הגדרת הומוסקסואליות כפשע במדינות העולם השונות. הוא ההומסקסואל שכיהן בתפקיד הבכיר ביותר מאז ומעולם במשרדי הממשלה הפדרלית, עד השבעתו של פיט בוטיג'ג' כמזכיר התחבורה של ארצות הברית.
הערות שוליים

↑  Trump administration launches global effort to end criminalization of homosexuality, אתר NBC, ‏19 בפברואר 2019
↑  Richard Grenell now highest-ranking openly gay official in US government history, ניו יורק פוסט, 22 בפברואר 2020
| --- | --- |
בקרת זהויות :  PLWABN: 9810648522205606  GND: 1139519832  VIAF: 3642150518482403650001   WorldCat (עם VIAF): 3642150518482403650001
אנה-סופיה רוב

| --- | --- |

רוב, 2019
 לידה:  8 בדצמבר 1993 (בת 31) דנוור, ארצות הברית 
 מדינה:  ארצות הברית ארצות הברית
 תקופת הפעילות:  מ-2004
 מקום לימודים:  Arapahoe High School (2012)  אוניברסיטת ניו יורק (2018) 
 פרסים והוקרה:  פרס האומן הצעיר לשחקנית הראשית הצעירה הטובה ביותר בסרט (2008)  פרס האמן הצעיר להופעה הטובה ביותר בסרט - צוות שחקנים צעיר (2008) 
 http://www.annasophiarobb.com/
 פרופיל ב-IMDb
 
רוב, 2006
אנה-סופיה רוב (באנגלית: AnnaSophia Robb; נולדה ב-8 בדצמבר 1993) היא שחקנית, זמרת ודוגמנית אמריקאית. מוכרת בשל משחקה בסרטים "צ'ארלי בממלכת השוקולד", "המירוץ להר המכשפות", "ממלכת  טראביתיה", ובסדרת הטלוויזיה "יומני קארי".
ביוגרפיה

רוב נולדה בדנוור, קולורדו שבארצות הברית, למשפחה נוצרית אדוקה. לג'נט, מעצבת פנים ודייוויד רוב, אדריכל. נקראה "אנה סופיה" על שם סבתהּ של אמהּ. לפני שהפכה לשחקנית קולנוע, עסקה בריקוד ובהתעמלות. רוב נרשמה לאוניברסיטת ניו יורק בשנת 2014, וסיימה את לימודיה בשנת 2018 עם תואר בתיאטרון.
קריירת משחק

זכתה לערוך את הופעת הבכורה שלה בגיל 10 לצידה של כוכבת הקולנוע מיה פארו בסרט הטלוויזיה "סמנתה: חופשה של ילדה אמריקאית", לצורך התפקיד צבעה רוב את שיערה לחום כהה. בשנה זו גם התארחה בסדרה "דרייק וג'וש" בערוץ ניקלודיאון.
בשנת 2005 זכתה לחשיפה עולמית בזכות תפקיד שעשתה בפנטזיה המצליחה של טים ברטון "צ'ארלי בממלכת השוקולד" בתור הילדה התחרותית ויולט בורגארד.
בנוסף שיחקה בתפקיד הראשי בסרט הילדים "ווין דיקסי" שזיכה אותה בביקורות אוהדות.
בשנת 2007 זכתה רוב בפרס השחקנית הטובה ביותר של טקס פרסי האומנים הצעירים על הופעתה בפנטזיה "ממלכת טרביתיה" בתפקיד הילדה לסלי ברק. רוב גם שרה את הסינגל המצליח "Keep Your Mind Wide Open" מתוך פסקול הסרט. בנוסף, בשנה זו שיחקה בסרט האימה "The Reaping" (אנ') בבימויו של סטיבן הופקינס, בתפקיד הילדה המקוללת לורן מק'ונל.
בשנת 2008 השתתפה בשובר הקופות "ג'אמפר" בתפקיד מילי האריס בנערותה ושיחקה בהפקתה של כוכבת הקולנוע שרליז ת'רון "סהרורית", בתור הילדה הבעייתית טרה רידי.
בשנת 2009 הופיעה בסרט ההרפתקאות המדע בדיוני "המירוץ להר המכשפות" בתור הילדה שרה בעלת הכוחות הטלפתיים.
בשנת 2011 זכתה רוב לביקורות טובות על הופעתה הדרמטית בסרט "גולשת בנשמה", בה שיחקה בתפקיד הגולשת המפורסמת בת'אני המילטון.
בשנת 2013 כיכבה בסדרה "יומני קארי" (המבוססת על "סקס והעיר הגדולה") בתור קארי בראדשו. בנוסף, בשנה זו שיחקה בסרט "העולם על פי דנקן".
בשנת 2016 שיחקה רוב את התפקיד של אליס גרין בסדרת הדרמה ההיסטורית של רשת PBS "רחוב מרסי", על מלחמת האזרחים האמריקנית. ב-2017 שבה לתפקידה בעונה השנייה.
בשנת 2019 שיחקה בסדרת הדרמה "הפשע: ג'יפסי רוז" מבית Hulu בתור לייסי, בת השכנים.
בפברואר 2020 הוכרז כי רוב תשחק לצד ג'קי קרוז, ג'ון מגארו, דייוויד קייד, דייוויד ג'יימס אליוט, אלון אבוטבול ומינקה קלי בסרט שצילומיו החלו "לנסקי", אודות המאפיונר היהודי מאיר לנסקי. היא תגלם את דמותה של אן לנסקי. הסרט יצא לאקרנים ב-25 ביוני 2021.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2005 | הכל בגלל סופר מר | אופל בולוני |  |
| 2005 | צ'ארלי בממלכת השוקולד | ויולט בורגארד |  |
| 2007 | ממלכת טרביתיה | לסלי בורקה |  |
| 2007 | עשר המכות | לורן מק'ונל |  |
| 2007 | יש חלומות, נצא למסע | קאסי "קאס" קנינגטון |  |
| 2008 | ג'אמפר | מילי האריס הצעירה |  |
| 2008 | בית ספר למרגלים | ג'קי הופמן |  |
| 2008 | סהרוריות | טרה רידי |  |
| 2009 | המירוץ להר המכשפות | שרה |  |
| 2010 | The Space Between | סמנת'ה "סאם" ג'ין מק'לאוד |  |
| 2011 | גולשת בנשמה | בת'אני המילטון |  |
| 2013 | העולם על פי דנקן | סוזנה תומפסון |  |
| 2013 | קומבה | טומבי | דיבוב |
| 2016 | Jack of the Red Hearts | ג'קלין "ג'ק" פרגוסון |  |
| 2017 | The Crash | קריזון קליפטון |  |
| 2017 | פריק שואו | מרי ג'יין (בלה בלה בלה) |  |
| 2018 | במעמקי המסדרון האפל | קתרין "קית'" גורדי |  |
| 2020 | מילים על קירות האמבטיה | רבקה |  |
| 2021 | לנסקי | אן לנסקי |  |
| 2024 | רבל רידג' (אנ') | סאמר מק'ברייד |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2004 | דרייק וג'וש | ליזה | פרק: "Number One Fan" |
| 2004 | סמנתה: חופשה של ילדה אמריקאית | סמנתה פרקינגטון | סרט טלוויזיה של The WB |
| 2006 | דני פנטום | דניאלה "דני" פנטון | דיבוב; פרק: "Kindred Spirits" |
| 2014-2013 | יומני קארי | קארי בראדשו | תפקיד ראשי; (2 עונות); 26 פרקים |
| 2014 | רובוט צ'יקן | יסמין | דיבוב; פרק: "Catdog on a Stick" |
| 2017-2016 | רחוב מרסי | אליס גרין | תפקיד ראשי; (2 עונות); 12 פרקים |
| 2019 | הפשע: ג'יפסי רוז | לייסי | 6 פרקים |
| 2020 | שריפות קטנות בכל מקום | אלנה ריצ'רדסון הצעירה | 2 פרקים |
| 2020 | יום אחרי יום | ריילי אומאלי | 2 פרקים |
| 2020 | The Expecting | אמה | תפקיד ראשי; 11 פרקים |
| 2021 | ד"ר מוות | מישל שוגהארט | 5 פרקים |
הערות שוליים

↑  D'Alessandro, Anthony (13 בפברואר 2020). "'Lansky': DC 'Titans' Actress Minka Kelly & More Join Harvey Keitel & Sam Worthington In Gangster Epic – EFM". Deadline Hollywood. נבדק ב-31 במרץ 2020. {{cite web}}:  (עזרה)
| --- | --- |
בקרת זהויות :  PLWABN: 9812617073705606  BIBSYS: 11034327  BNE: XX4806965  BnF: cb155900566 (data)  ISNI: 0000 0001 1450 796X  LCCN: no2005081534  MusicBrainz: 813aa384-260d-46f8-a611-fa421b6e118f  NKC: xx0085261  NLK: KAC2020L5744  SUDOC: 250737760  VIAF: 85865052   WorldCat (עם VIAF): 85865052
הנדסאי

הנדסאי הוא תואר מקצועי הניתן בסיום מסלול הכשרה על-תיכוני, שנועד להכשיר אנשי מקצוע טכניים. הלימודים לתואר הנדסאי נעשים במכללות טכנולוגיות, ונמשכים בין שנתיים לשלוש שנים. הנדסאי הוא איש מקצוע בעל אוריינטציה טכנולוגית יישומית.
במקביל למונח העברי "הנדסאי", בשפות אחרות קרוי איש מקצוע זה "מהנדס מעשי" (באנגלית: P.Engineer | Practical Engineer). במדינות מסוימות, כגון בריטניה או קנדה, בעל התואר נחשב לטכנאי בעל הכשרה הנדסית מתקדמת, ולכן נקרא Engineering technician (טכנאי הנדסה), בעוד שבמדינות אחרות מצאו לנכון "לקרבו" או להקבילו למעמד מהנדס על ידי הכינוי Associate engineer (מהנדס חבר), Technical engineer (מהנדס טכני), Jr. engineer (מהנדס זוטר) וכו'. תחומי האחריות של בעלי מקצוע אלה נרחבים, ושונים ממדינה למדינה.
עם יישום הסכם בולוניה במלואו, ייעלמו רוב התארים המקבילים באירופה, כאשר חלקם יוסבו לתואר אקדמי בהתאם להיקף ההשכלה והניסיון הנרכש. באופן זה, התואר Ingeniero técnico בספרד, למשל, יוסב לתואר ראשון לא הנדסי בתחום האמור בנוסף רישיון לתעסוקה טכנית בתחום זה.
מגמות הלימוד

ביוטכנולוגיה
כימיה (מגמות-טכנולוגיה של מזון, מעבדתית -תעשייתית, תרופתית)
הנדסאי כימיה גרעין
הנדסאי הנדסה אזרחית (בניין)
אדריכלות ועיצוב פנים
אדריכלות נוף
הנדסאי תוכנה וסייבר
אלקטרוניקה
בעלי חיים
הנדסאי עיצוב מדיה
קולנוע וטלוויזיה
הנדסאי תעשייה וניהול
הנדסאי מכשור ובקרה
הנדסאי הנדסה רפואית מכשור רפואי
הנדסאי חשמל
עיצוב אינטראקטיבי
הפקות דפוס
עיצוב תעשייתי
מדעי הסביבה
הנדסאי מכונות
הנדסת מערכות
הנדסאי מכונות אנרגיה וגז טבעי
הנדסאי מכטרוניקה
הנדסאי פלסטיקה
הנדסאי טכנולוגיות מים
הנדסאי קירור ומיזוג אוויר
הנדסאי קול
הנדסאי תקשוב
ראו גם

טכנאי
עתודה טכנולוגית
הסתדרות ההנדסאים בישראל
לימודי תעודה
הסכם בולוניה
קטגוריה:ישראל: מכללות להכשרת טכנאים והנדסאים
הערות שוליים

↑  הכנסת אישרה את חוק ההנדסאים והטכנאים המוסמכים, באתר main.knesset.gov.il
↑  '"`UNIQ--nowiki-00000000-QINU`"'תקנות המהנדסים והאדריכלים (רישוי וייחוד פעולות), תשכ״ז–1967, ספר החוקים הפתוח, באתר ויקיטקסט
↑  החלטת המל"ג לגבי הענקת תואר בוגר במדעים
↑  המל”ג תאפשר לקבל פטור של עד 1/3 מנקודות הזכות לתואר הראשון, באתר המועצה להשכלה גבוהה, ‏2019
↑  '"`UNIQ--nowiki-00000002-QINU`"'טלי חרותי-סובר,'"`UNIQ--nowiki-00000003-QINU`"'ההשקעה גדלה במאות מיליונים: עלייה במספר הסטודנטים לתואר הנדסאי במכללות הטכנולוגיות, באתר TheMarker‏, 11 באוקטובר 2018
↑  על ההצלחה של בוגרי הנדסאים, ד"ר יוכבד פנחסי אדיב
דוד ובת שבע

תבליט שטוח עשוי ברונזה על דלת בכנסיית מדליין בפריז. נתן הנביא נראה משמאל, ומימין נראים דוד ובת שבע עם ילדם.
מעשה דוד ובת שבע הוא סיפור תנ"כי, המופיע בספר שמואל ב', פרק י"א ופרק י"ב.
בסיפור מתואר כיצד דוד המלך רואה מגג ארמונו אישה יפת מראה מתרחצת, ולאחר שמתברר לו שמדובר בבת שבע, אשתו של אוריה החתי, הוא מזמן אותה אליו, שוכב איתה והיא הרה לו, כל זאת בשעה שבעלה נמצא הרחק, במלחמה מול בני עמון. כדי להסתיר את מעשהו מצווה דוד להחזיר את אוריה משדה הקרב כדי שיבוא על אשתו, אך אוריה מסרב לחזור לביתו, ודוד גורם למותו במלחמה ונושא את בת שבע לאישה. אחד משיאי המעשה הוא תוכחתו הקשה של נתן הנביא אל דוד, הידועה כמשל כבשת הרש. לאחר שדוד מתוודה שחטא, הוא נענש בכך שהבן שנולד מהריונה של בת שבע מת, שבנו אמנון נרצח לאחר שאנס את בתו תמר,  שבנו אבשלום מרד בו ונהרג, ושבנו אדוניה מת לאחר ניסיון הפיכה כנגד שלמה, הבן שירש את מלכותו.
התיאור המקראי של החטא מעצים מאוד את חומרת המעשה, ומשך את תשומת לבם של פרשנים רבים במשך הדורות. חז"ל הציעו פירושים שונים, בהם גם פירוש המנקה את דוד מעבירה ממש, הן מאיסור הניאוף והן מאיסור שפיכת הדמים, ומציג את המעשה כחטא מוסרי. פירוש זה התקבל על ידי חלק מהפרשנים בימי הביניים ובעת החדשה, אך אחרים חלקו עליו. הדיון ההלכתי בסיפור מהווה דוגמה לדיון במשמעות הפשט, דיון שהתעורר מחדש בתחילת המאה ה-21, והיה חלק מוויכוח בשם "תנ"ך בגובה העיניים", ובו היה מעשה דוד ובת שבע סוגיה מרכזית.
סיפור המעשה > הקשר ורקע

סיפור המסגרת למעשה דוד ובת שבע הוא המלחמה הקשה של ממלכת דוד בבני עמון. שיאו של פרק י', הפרק שלפני סיפור המעשה, מתאר מצב שבו צבא ישראל מוקף על ידי בני עמון ובני בריתם, כאשר יואב בן צרויה מפקד על הצבא ונערך לקרב הקשה במילים דרמטיות: ”חֲזַק וְנִתְחַזַּק בְּעַד עַמֵּנוּ וּבְעַד עָרֵי אֱלֹהֵינוּ וַה' יַעֲשֶׂה הַטּוֹב בְּעֵינָיו.” הקרב מסתיים בניצחון מוחץ של צבא ישראל, המרתיע את בעלי בריתם של בני עמון מלהצטרף שוב למלחמה נגד ישראל.
פרק י"א, שבו מתחיל תיאור המעשה, פותח בהמשך המלחמה: ”וַיְהִי לִתְשׁוּבַת הַשָּׁנָה לְעֵת צֵאת הַמלאכים (קרי: הַמְּלָכִים) וַיִּשְׁלַח דָּוִד אֶת יוֹאָב וְאֶת עֲבָדָיו עִמּוֹ וְאֶת כָּל יִשְׂרָאֵל וַיַּשְׁחִתוּ אֶת בְּנֵי עַמּוֹן וַיָּצֻרוּ עַל רַבָּה וְדָוִד יוֹשֵׁב בִּירוּשָׁלִָם”, כלומר דוד שולח את עבדיו להלחם בבני עמון ולצור על העיר רבה, אך הוא עצמו אינו מצטרף לצבא במלחמתו. ניתן להסיק מהכרונולוגיה המקראית שבאותה עת היה דוד בערך בן 47. דוד נותר בירושלים ולא התלווה לצבאו, מעשה שאותו רואים כמה מן הפרשנים כפגם מוסרי, שהוביל לחטאים שבאו לאחר מכן.
סיפור המעשה > בת שבע ואוריה החתי

ייחוסה של בת שבע, המתוארת כ"טוֹבַת מַרְאֶה מְאֹד", הוא ”בַּת שֶׁבַע בַּת אֱלִיעָם אֵשֶׁת אוּרִיָּה הַחִתִּי”. אוריה החתי מוזכר כאחד משלושים ושבעה גיבורי דוד בסוף ספר שמואל וגם בין גיבורי דוד המפורטים בספר דברי הימים. גם אליעם, אביה של בת שבע, מוזכר כאחד מאותם שלושים ושבעה גיבורים: ”אֱלִיעָם בֶּן אֲחִיתֹפֶל הַגִּלֹנִי”, כלומר הוא היה בנו של אחיתופל הגילוני, יועץ דוד. ואולם, אליעם אינו מופיע ברשימה שבספר דברי הימים, ויש מהמפרשים האחרונים הטוען כי הוצאתו של אליעם מרשימת הגיבורים הייתה ביוזמת דוד, לאחר חטאו עם בת שבע.
יש הטוענים כי הצטרפותו של אחיתופל לאבשלום כאשר מרד באביו הייתה בשל מעשהו של דוד. בדברי הימים שונים מעט שמותיהם של בת שבע ואביהּ: ”וְאֵלֶּה נוֹלְּדוּ לוֹ (לדוד) בִּירוּשָׁלָיִם שִׁמְעָא וְשׁוֹבָב וְנָתָן וּשְׁלֹמֹה אַרְבָּעָה לְבַת-שׁוּעַ בַּת עַמִּיאֵל” כלומר: "בת שוע" במקום בת שבע, ו"עמיאל" במקום אליעם, היפוך ההברות בשם. מוזכרים גם ארבעה בנים שילדה בת שבע לדוד, לעומת שני הבנים המוזכרים בספר שמואל ב': הבן הראשון שנפטר מיד ושלמה.